Bekymring for at politiske hensyn vil prege kontrollkomiteens konklusjon
Erna Solberg har for lengst konkludert. Vil det påvirke kontrollkomiteens konklusjon? Etter at Økokrim ikke ville åpne etterforskning av ektemannen for innsidehandel, og Høyres sentralstyre slo ring rundt henne, var Erna Solberg klar: Aksjeskandalen er ikke til hinder for at hun kan være partileder og  statsministerkandidat i 2025. Å ta ansvar ved å gå av beskrev hun som en «lutheransk symbolhandling» i Dagsnytt 18. – Ekstra ansvar på kontrollkomiteen Statsviter Bernt Aardal har klare forventninger til komiteens konklusjon i habilitetssakene. Svaret kommer 28. februar etter flere utsettelser. Han viser til at sakene kommer i kjølvannet av sakene om pendlerboliger, falske reiseregninger og uberettiget etterlønn. – Presidentskapet understreker viktigheten av å gjenreise tilliten til politikerne. Det er et ansvar som påligger hele det politiske miljøet, men akkurat nå kanskje i særlig grad kontrollkomiteen. Aardal sier at hvis komiteens konklusjoner går langs partipolitiske skillelinjer, vil det ikke bidra til å bygge tillit. Tvert imot. – Det påhviler derfor kontrollkomiteen et ekstra alvor i denne saken nå. Aardal mener Solbergs annonsering 13. november om at hun er Høyres statsministerkandidat, kan politisere komiteens arbeid. Han peker også på at det var en klar «partipolitisk hvelving» over høringen i Stortinget 7. november. – Flere av spørsmålene «avslørte» representantenes politiske tilhørighet. Det blir veldig spennende å se om dette gjenspeiles i de endelige konklusjonene: – Ikke mer alvorlig 3. oktober fikk Solberg-saken en omdreining. Da kom SMKs svar på komiteens spørsmål om hvordan Finnes’ aksjehandling ble håndtert da hun var statsminister (2013–2021). Saksordfører Grunde Almeland (V) var tydelig på at SMK-brevet gjorde det ganske klart at Solberg kunne ha vært inhabil i flere saker enn det inntil da var snakk om. Og at saken var blitt svært alvorlig. For profilerte Høyre-medlemmer som PR-gründer Hans Geelmuyden og jusprofessor Geir Woxholth var brevet tungen på vektskålen: – Hun må gå av, sa de. Én sentral aktør skilte seg ut i tiden etterpå: Komiteens leder Peter Frølich (H) mente «nyhetsverdien ikke var voldsom». Og at Solbergs habilitetssak ikke var blitt «mer alvorlig i dag enn den var i går». Samtidig har Frølich lagt listen høyt for seg selv og komiteen. Hans ambisjon er at komiteen skal være «politisk fargeblind». – Hvorfor sa du det? – Fordi hvis man setter seg ned og leser hvert eneste avsnitt i brevet, og hver eneste side i det materialet vi har fått, så mener jeg dette var kjent informasjon. Så er det alltid nyttig å få bekreftet opplysninger som har vært omtalt i mediene. Han sier at slik har det vært med flere brev og informasjon som komiteen har mottatt. – Det har ofte vært kjent informasjon, eller vi har fått bekreftet det som allerede har vært antydet. Og så vil ikke jeg være med på en alvorseskalering for hvert brev. I flere av sakene har det som først så alvorlig ut, endt opp med ikke å være så alvorlig. – Men når du er den eneste i komiteen som nedtoner brevet fra SMK, så er det vanskelig å tenke seg at det ikke skyldes at du er Høyre-mann? – Det skjønner jeg godt, men det er ikke noe jeg kan ta hensyn til. Det flere vektla, var at de mente brevet dokumenterte at Solberg aktivt hadde trosset råd om å sjekke sin habilitet. Og hadde det vært sant, så hadde vi vært over i en helt ny fase av saken.  – Hadde du avtalt med Solberg de spørsmålene du stilte i høringen? – Nei, altså overhodet ikke. – Nå er det kanskje bare sterk kritikk fra Stortinget som kan hindre Solberg i å bli statsministerkandidat. Vil det farge din konklusjon? – Nei. – Ikke det minste? – Ikke det minste. Det må du tro meg på. Frølich sier han misliker «når noen jages i flokk». – Da blir behandlingen fort urettferdig og unyansert. Kontrollkomiteen må være nøyaktig og balansert. Jeg har for eksempel tatt Ola Borten Moe og Anette Trettebergstuen i forsvar når det har vært på sin plass. Og sagt at Solbergs sak er veldig alvorlig. Ap skjerpet kritikken Ap gikk hardt ut mot Solberg først etter at Anniken Huitfeldt gikk av som utenriksminister 16. oktober. I Politisk kvarter 19. oktober sa Frode Jacobsen (Ap) at det var «helt uforståelig» og «en gåte» at Solberg ikke fikk sin habilitet vurdert. Og at Solbergs sak var «mest alvorlig». – Det er først tre dager etter Huitfeldts avgang at dere er tydelig i kritikken av Solberg. Hvorfor det? – Det var først etter brevene fra SMK og Solberg 3. oktober at vi hadde et faktagrunnlag å forholde oss til. Det var først da det store omfanget av habilitetsbrudd var klart, sier Jacobsen. – Men det går over to uker fra brevene ble sendt, og til du bruker storsleggen. Du hadde rikelig med muligheter til å gå ut mot Solberg i den perioden? – Altså, jeg kjøper ikke den fortellingen. Vi karakteriserte jo ikke noen av sakene noe særlig før da, nettopp fordi vi ønsket fakta på bordet. Jacobsen innledet spørsmålene til Huitfeldt med å si at «du har vært opptatt av å ivareta din habilitet hele veien». Han ba henne utdype det. – Litt av en lissepasning, det der? Hadde du avtalt spørsmålet med Huitfeldt? – Nei, men jeg hadde diskutert i gruppen vår hva slags tema det var aktuelt for meg å komme inn på, og hvilken vei spørsmålene ville gå. – Vil din konklusjon i habilitetssaken mot Solberg være påvirket av muligheten til å hindre at hun blir statsministerkandidat? – Jeg tror at tilliten til den jobben vi nå skal gjøre, er avhengig av at vi ikke gjør kontrollarbeidet til en politisk slagmark. Likevel er det jo politikk i alt vi gjør. Men vi må også være kritiske til våre egne folk for å få frem fakta. Almeland (V) bedyrer at kun saklige hensyn skal telle. – Jeg har et tydelig mandat fra mitt parti om at jobben jeg gjør i komiteen, ikke skal ta hensyn til partifarge eller fremtidig samarbeid med noen partier. Lan Marie Berg (MDG) frykter at politiske hensyn kan ødelegge for en «uhildet konklusjon». – Utfordringen her er at vi ikke kommer unna at Solbergs sak er en av de mest alvorlige sakene i norsk politikk noensinne. Og at det vil stride mot folks rettsfølelse hvis store og alvorlige feil ikke får reelle konsekvenser. Det utdeles ikke slike fripass i andre deler av systemet vårt.
Erna Solberg sa at aksjeskandalen ikke stopper henne fra å være partileder eller statsministerkandidat i 2025. Økokrim ville ikke etterforske ektemannen hennes for innsidehandel. Statsviter Bernt Aardal mener at kontrollkomiteens konklusjoner må være politisk nøytrale for å bygge tillit. Han tror at Solbergs statsministerkandidatur kan politisere komiteens arbeid. Komiteens leder Peter Frølich avviser at Solbergs habilitetssak er mer alvorlig etter SMKs brev, til tross for at det ble sett på som svært alvorlig blant andre i komiteen. Han vil ikke at politiske hensyn skal påvirke hans konklusjon.